На основу члана 18. Закона о јавним предузећима ( „Службени гласник РС“, број 119/2012 и 116/2013-аутентично тумачење) и члана 16. Статута Града Ниша ("Службени лист града Ниша", број 88/08),

 Скупштина Града Ниша на седници одржаној 2015. одине, донела је

**Р Е Ш Е Њ Е**

 I **Даје се сагласност** на Извештај о пословању са финансијским извештајем Jавног предузећа за радио и телевизијску делатност „Нишка Телевизија“ за 2014. годину, број 163 од 26.02.2015.године, утврђен Одлуком Надзорног одбора број 159 од 26.02.2015. године.

 II Решење доставити Jавном предузећу за радио и телевизијску делатност „Нишка Телевизија“, Управи за културу и Управи за финансије, изворне приходе локалне самоуправе и јавне набавке.

Број:

У Нишу, 2015.године

**СКУПШТИНА ГРАДА НИША**

 ПРЕДСЕДНИК

 Проф. др Миле Илић

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду јавних предузећа, установа и других јавних служби чији је оснивач или већински власник Град.

 На основу члана 24. Статута Јавног предузећа за радио и телевизијску делатност “Нишка телевизија”, Надзорни одбор овог предузећа, на својој редовној седници донео је одлуку број 159 од 26.02.2015. године, којом се усваја Извештај о раду Jавног предузећа за радио и телевизијску делатност „Нишка телевизија“ за 2014. годину, број 163 од 26.02.2015.године и доставио га Управи за културу.

 У 2014. години Нишка телевизија пословала је као брз, актуелан, релевантан, правовремен јавни сервис свих грађана Ниша. Кроз свој програм НТВ је подржала и афирмисала потврђене друштвене, моралне и културне вредности. Информативни програм који чини и основу програма НТВ са новом програмском шемом био је много присутнији у преподневним и подневним часовима са свежим вестима и информацијама НТВ је реализовао и програмске садржаје за националне мањине, вести на Бугарском и Ромском језику као и емисије на македонском језику. Програм је обележио и модеран визуелни идентитет информативног програма ТЕЛЕПРЕСА и осталих емисија. У 2014 години почело је емитовање нове емисије АМБИЈЕНТ, која се бави уређењем животног простора, архитектуром дома и умећем живљења. Покренули су и емисију БУКА која се бави рок и забавном музиком, обрађује нове правце у музици и намањена је млађој популацији, док емисија КЛАСИКА ЗА ПОЧЕТНИКЕ обрађује класике и едукативног је карактера. Осим тога, сваког радног дана НТВ емитује и нејгледанији јутарњи програм у овом делу Србије од 07:00 до 10:00. Програм Нишке телевизије се емитује 24 сата, од чега је 18 сати сопственог програма, а од тога 10 сати сопствене продукције.

 Имајући у виду да је Извештај о пословању предузећа са финансијским извештајем за 2014. годину ЈП „Нишка телевизија“, сачињен у складу са законом и прописима Града, као и циљевима садржаним у оснивачком акту овог предузећа, Управа за културу предлаже доношење Решења као у диспозитиву.

 Начелник

 Управе за културу

 Небојша Стевановић